An pinakadakulang grupong etniko sa presenteng Burkina Faso iyo an mga Banwang Mossi na nagbanwa igdi sa lugar na ini kan ika-11 asin ika-13ng siglo. Sinda nagtogdas nin mga poderosong kahadean arog kan Ouagadougou, Tenkodogo, asin Yatenga. Kan 1896, ini nakolonya kan Imperyong Pranses bilang parte kan Sulnopan Aprika Pranses asin kan 11 Desyembre 1958, an Upper Volta nagin nang magsadiring-paggogobyernong kolonya sa laog kan Komunidad Pranses. Kan 5 Agosto 1960 nakamit kaini an bilog na independensya bilang si Maurice Yaméogo iyo an Presidente. Sa mga enot na taon kaini, ini nag'agi nin instabilidad, paltik, pagkatingating asin korupsyon. Magkapirang mga coup an nagbungkaras sa historya kan nasyon arog kan mga minasunod:  1966, 1980, 1982, 1983, 1987, pagngata' kan 1989, 2015, asin an 2022. Si Thomas Sankara namoon igdi poon 1982 sundo 1987 kun kasuarin siya naputlan-buhay sa 1987 coup na pinamayohan ni Blaise Compaoré na iyo na an nagsunod na presidente asin namoon siya asta siya nahale sa pwesto kan 31 October 2014. Sa liderato ni Sankara, ginibo niyang sanglean na an pangaran kan nasyon asin pinangaranan niyang Burkina Faso, dangan siya nagbungsod nin ambisyosong programa sosyo-ekonomiko na kun saen yaon an kampanya sa literasiya, distribusyon nin daga sa mga tios, patugdok nin perokaril asin mga kalsada asin an pagbawal kan "pagtuturi" kan babae sa  paagi pagtapyas kan itil, pwersahan na karasalan asin poligamiya.